FI Euroopan unionin virallinen lehti CE 84/354

(2004/C 84 E/0412)

KIRJALLINEN KYSYMYS E-0291/04

esittäjä(t): Raffaele Costa (PPE-DE) komissiolle

(6. helmikuuta 2004)

Aihe: Tieliikenneonnettomuudet Euroopan unionin jäsenvaltioissa

Ranskan pääministeri ilmoitti 12. tammikuuta 2004, että Ranskassa tieliikenneonnettomuuksissa kuoli vuonna 2003 5 732 henkilöä, kun vastaava määrä oli 7 242 vuonna 2002, 8 437 vuonna 1998, 10 289 vuonna 1990 ja 12 428 vuonna 1981. Hän ilmoitti uhrien määrän laskeneen vuonna 2003 myös Italiassa pisteytetyn ajokorttijärjestelmän ansiosta. Voiko komissio kertoa, onko se jo saanut tai pyytänyt saada käyttöönsä vastaavat kuolonuhrien lukumäärät kaikista Euroopan unionin jäsenvaltioista? Mistä syistä mahdolliset eroavaisuudet johtuvat? Onko uhrien määrä pienentynyt kaikkialla? Minkä toimenpiteiden tai julkisten tai yksityisten aloitteiden seurauksena?

Loyola de Palacion komission puolesta antama vastaus

(11. maaliskuuta 2004)

Komissio kerää neuvoston 30. marraskuuta 1993 tekemän päätöksen (1) mukaisesti tietoja tieliikenneonnettomuuksista, ja se on heinäkuusta 2002 lähtien julkaissut aiheesta yksityiskohtaisia tilastoja Europa-sivustolla (2).

Jäsenvaltioiden välillä on suuria eroja: parhaita tuloksia saavuttaneissa maissa (Alankomaissa, Ruotsissa ja Yhdistyneessä kuningaskunnassa) kirjataan vuosittain 60—65 kuolonuhria miljoonaa asukasta kohti, kun taas huonoiten menestyneissä maissa (Kreikassa ja Portugalissa) vastaava luku on 160—180 kuolonuhria. Euroopan unionin viidentoista jäsenvaltion keskiarvo on noin 105 kuolonuhria miljoonaa asukasta kohti.

Arvoisa parlamentin jäsen voi tutustua eroja selittäviin tekijöihin komission vuonna 2003 julkaisemassa tieliikenneturvallisuuden eurooppalaisessa toimintaohjelmassa 2003 (3). Yleisesti katsoen suurimmat turvallisuuden parantamismahdollisuudet liittyvät tielläliikkujien käyttäytymiseen, mutta myös tieinfra-struktuuria voitaisiin parantaa merkittävästi useissa jäsenvaltioissa.

Huomattavia parannuksia on todettu Ranskassa (kuolonuhrien määrä laski 22 prosenttia vuonna 2003 vuoteen 2002 verrattuna), Irlannissa (10 prosentin lasku), Italiassa (17 prosentin lasku (4)) ja Portugalissa (11 prosentin lasku (5)). Myönteinen kehitys on pääasiallisesti seurausta siitä, että tielläliikkujien käyttäytyminen on parantunut, olipa kyse sitten tietoisuuden lisääntymisestä tai sääntöjen entistä paremmasta soveltamisesta (valvonnan tehostaminen, entistä ankarammat seuraamukset, joita sovelletaan entistä paremmin). Alustavien ja ohjeellisten lukujen perusteella 15 jäsenvaltion EU:ssa kuoli tieliikenteessä vuonna 2003 alle 35 500 henkilöä, kun heitä kuoli 38 500 vuonna 2002 ja lähes 40 000 vuonna 2001.

(1) Neuvoston päätös 93/704/EY, tehty 30 päivänä marraskuuta 1993, tieliikenneonnettomuuksia koskevan yhteisön tietokannan perustamisesta (EYVL L 329, 30.12.1993).

(2) (http://europa.eu.int/comm/transport/road/index_en.htm), otsikko Road safety/CARE.

(3) Komission tiedonanto ”Tieliikenteen kuolonuhrien määrän puolittaminen EU:ssa vuoteen 2010 mennessä: yhteinen vastuu”, KOM(2003)311 lopullinen.

(4) Tammikuu—syyskuu 2003/tammikuu—syyskuu 2002.

(5) Tammikuu—elokuu 2003/tammikuu—elokuu 2002.